Japonia şi SUA discută despre consolidarea cooperării lor militare
Japonia şi SUA discută despre mijloacele de cooperare militară, a afirmat luni purtătorul de cuvânt al guvernului japonez, potrivit informaţiilor din presă ce se referă la o consolidare a operaţiunilor militare americane în arhipelagul nipon pentru a contracara influenţa şi rolul Chinei în regiune, relatează AFP, transmite Agerpres.
"Japonia şi Statele Unite discută despre mijloacele de întărire a cooperării lor în materie de comandament şi autoritate cu scopul îmbunătăţirii sinergiei şi a pregătirii", a declarat purtătorul de cuvânt al guvernului japonez, Yoshimasa Hayashi.
Financial Times şi media japoneze, citând surse diplomatice, au afirmat că la Summitul SUA-Japonia de la Washington, din luna aprilie, va fi anunţată o revizuire a acordului de securitate între aliaţi.
Potrivit media citate, obiectivul este de a contracara expansiunea militară a Chinei şi influenţa sa politică în regiunea Asia-Pacific.
În bazele instalate în Japonia sunt desfăşuraţi în prezent 54.000 de militari americani.
Japonia şi-a majorat cheltuielile militare, intenţionând să atingă până în 2027 la un buget al apărării de 2% din PIB şi a avertizat că "cea mai mare provocare strategică" pentru securitatea sa o reprezintă China.
Potrivit publicaţiei Yomiuri Shimbun, la nivelul guvernului japonez ar putea fi creată o echipă comună permanentă americano-japoneză pentru a asigura o coordonare militară mai strânsă.
Financial Times a explicat că "Pentagonul încă este departe de o decizie", dar că Japonia şi SUA doresc să-şi consolideze legăturile "pentru a răspunde la ceea ce ele consideră că este o ameninţare crescândă din partea Chinei".
Premierul japonez Fumio Kishida se va întâlni cu preşedintele american Joe Biden în cadrul unei vizite de stat pe 10 aprilie, la Washington. A doua zi, tot în capitala federală a SUA, cei doi lideri vor participa la un summit alături de Filipine.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank